## Izmjene i dopune Programa Hrvatske garancijske agencije za poticanje gospodarskih aktivnosti na područjima od posebnog interesa Republike Hrvatske

### NN 142/1999 (22.12.1999.), Izmjene i dopune Programa Hrvatske garancijske agencije za poticanje gospodarskih aktivnosti na područjima od posebnog interesa Republike Hrvatske

# VLADA REPUBLIKE HRVATSKE

Na temelju članka 4. stavka 4. Zakona o Hrvatskoj garancijskoj
agenciji (»Narodne novine«, br. 29/94 i 105/99), Vlada
Republike Hrvatske je na sjednici održanoj 16. prosinca 1999.
godine donijela

## IZMJENE I DOPUNE

### PROGRAMA HRVATSKE GARANCIJSKE AGENCIJE ZA POTICANJE GOSPODARSKIH AKTIVNOSTI NA PODRUČJIMA OD POSEBNOG INTERESA REPUBLIKE HRVATSKE

1. U Programu Hrvatske garancijske agencije za poticanje gospodarskih
aktivnosti na područjima od posebnog interesa Republike
Hrvatske (»Narodne novine«, br. 10/96 i 106/97)

u točki 1. stavku 2. umjesto riječi: »pozitivnim«
stavlja se riječ: »važećim«

u točki 1. stavku 3. ispred riječi: »stradalnika«
dodaju se riječi: »razvojačenih hrvatskih branitelja
i«

u točki 1. stavak 4. mijenja se i glasi:

»Mjere koje Hrvatska garancijska agencija poduzima u okviru
ovog Programa su:

- davanje garancija za kredite koje su banke i druge pravne osobe
- kreditori, odobrile poduzetnicima (u daljnjem tekstu: garancije)
i

- davanje bespovratne financijske potpore za smanjenje troškova
kredita odobrenih poduzetnicima od strane banaka i drugih pravnih
osoba - kreditora (u daljnjem tekstu: potpora).«.

2. U točki 2. u stavku 1. umjesto riječi: »davanje
garancije i/ili dodjeljivanje potpore« stavljaju se riječi:
»dobivanje garancije i/ili potpore«.

U točki 2. dodaje se novi stavak 2. koji glasi:

»Ukoliko već obavljaju poslovanje, uz naprijed navedeno,
poduzetnici moraju zadovoljiti sljedeće uvjete:

a) da stanje njihove zadnje godišnje bilance nakon odbitka
gubitka iskazanog u aktivi ne prelazi iznos 11.100.000 kuna,

b) da prihodi u dvanaest mjeseci prije sastavljanja zadnje bilance
ne prelaze iznos 22.200.000 kuna.

c) da u posljednjih dvanaest mjeseci imaju u prosjeku najviše
do 100 uposlenih«.

U točki 2. stavak 2. postaje stavak 3., te se mijenja i
glasi:

»Poduzetnici u smislu ovog Programa smatraju se: privatna
trgovačka društva i druge pravne osobe koje su 100%
u privatnom vlasništvu, obrtnici koji samostalno i trajno
obavljaju gospodarsku djelatnost i druge fizičke osobe
koje ostvaruju dohodak od obavljanja samostalnih djelatnosti -
slobodnih zanimanja, te poljoprivrede i šumarstva, sukladno
važećim propisima, a imaju sjedište odnosno prebivalište
u Republici Hrvatskoj (u daljnjem tekstu: poduzetnici).«.

U točki 2. stavak 3. postaje stavak 4., u kojem se umjesto
riječi: »prioritetna područja« stavljaju
riječi: »područja od posebnog interesa«.

3. U točki 3. u naslovu se umjesto riječi: »izdati«
stavlja riječ: »dobiti«.

U točki 3. stavak 2. mijenja se i glasi:

»Gospodarska investicija za koju se može dati garancija
i/ili potpora je nabava osnovnih i trajnih obrtnih sredstava,
s tim da udio trajnih obrtnih sredstava koja se mogu financirati
iz kredita ne smije prelaziti 50% iznosa kredita.«

4. U točki 4.1. stavak 1. mijenja se i glasi:

»Za kredite do najvišeg iznosa od 400.000 kn, koje odobravaju
kreditori za namjene iz točke 3. ovog Programa, može
se izdati garancija u visini do 80% dokumentiranih nenaplaćenih
potraživanja po osnovi kredita.«.

U točki 4.1. stavku 5. umjesto iznosa 370.000,000 kn, stavlja
se iznos 400.000 kn.

5. U točki 4.2. mijenja se naslov i glasi:

»UVJETI ZA DOBIVANJE FINANCIJSKE POTPORE«

U točki 4.2. u stavcima 1. i 2. umjesto riječi:
»dodjeljuje i dodijeliti« stavljaju se riječi:
»daje i dati«.

U točki 4.2. stavak 2. mijenja se i glasi:

»Potpora se može dobiti najviše u visini do 10%
od glavnice kredita, ali najviše do iznosa od 20.000 kuna.«.

U točki 4.2. stavak 3. mijenja se i glasi:

»Davanje potpore pod prethodnim uvjetima moguće je
samo jednom unutar vremenskog razdoblja od 36 mjeseci, računajući
od dana isplate potpore, kao i u više pojedinačnih
iznosa, ali najviše do iznosa i postotka iz stavka 2. ove
točke.«.

6. U točki 5. u naslovu i stavcima 1., 4. i 5. brišu
se riječi: »dodjeljivanje i dodijeliti«, a u
naslovu i stavcima 1. i 4. umjesto riječi: »davanje«
stavlja se riječ: »dobivanje«.

U točki 5. u stavku 1. umjesto riječi: »cijelosti«
stavlja se riječ: »potpunosti«.

U točki 5. stavak 2. mijenja se i glasi:

»Zahtjevu treba priložiti po jedan primjerak (presliku)
sljedećih dokumenata:

A. Potvrde o pravnom statusu:

- za obrtnike: obrtnica odnosno povlastica za povlaštene
obrte,

- za trgovačka društva i trgovce pojedince: rješenje
o upisu u sudski registar i sve naknadne izmjene u registraciji,
obavijest o razvrstavanju po granama djelatnosti Državnog
zavoda za statistiku, obrazac prijave potpisa. Kod više osnivača
obvezno je dostaviti Ugovor o osnivanju.

- za ostale oblike poduzetništva: dokumentacija koja je zakonom
propisana za obavljanje određene poduzetničke djelatnosti«

B. Mišljenje kreditora o procjeni podnesenog kreditnog zahtjeva

Izvješće o podnesenom kreditnom zahtjevu i obrazloženje
ključnih čimbenika koji su bili temelj prijedloga
odluke za odobravanje kredita.

C. Životopis poduzetnika i nositelja projekta

D. Investicijski projekt/poslovni plan

E. Predočenje bilance i računa dobitka i gubitka
za najmanje jednu godinu koja prethodi godini u kojoj se traži
garancija.

Za obrtnike - porezna prijava s rekapitulacijom ostvarenih prihoda
i izdataka i popisom dugotrajne imovine obrta.

Bon-2, ne stariji od 30 dana od dana podnošenja zahtjeva
za garanciju.

F. Kod građevinskih projekata potrebno je priložiti presliku
građevinske dozvole, ako je zakonom predviđena.«.

7. U točki 6. briše se stavak 1.

U točki 6. stavak 2. mijenja se i glasi:

»Za svaki kredit kreditor uzima od poduzetnika sljedeće
instrumente osiguranja:

a) hipoteku ili fiducijarno vlasništvo na nekretnine (ukoliko
ih poduzetnik ima u vlasništvu)

b) založno pravo ili fiducijarno vlasništvo na pokretninama,
ili imovini nabavljenoj iz kredita, pri čemu imovina mora
biti osigurana kod osiguravajućeg društva, a polica
osiguranja vinkulirana u korist kreditora

c) mjenice korisnika kredita i osobne mjenice osnivača
odn. vlasnika (ukoliko se radi o pravnoj osobi)

d) zadužnice

e) najmanje jedan jamac

f) zadužnice

g) druga zakonom predviđena sredstva osiguranja.

U slučaju kad ukupna vrijednost nekih od instrumenata osiguranja
dosegne omjer od 1:1 u odnosu na visinu kredita, neće se
uzimati ostali, naprijed navedeni instrumenti osiguranja.«.

U točki 6. stavak 3. postaje stavak 4., a u zadnjoj rečenici
ispred riječi: »pismeni« stavlja se riječ:
»prethodni«.

U točki 6. stavak 4. postaje stavak 3.

8. U točki 7. u stavku 1. dodaje se sljedeći tekst:

»U slučaju nenamjenskog korištenja kredita HGA
ima pravo opozvati garanciju.«.

U točki 7. dodaje se novi stavak 3. koji glasi:

»Poduzetnik je obvezan putem kreditora dostavljati godišnja
financijska izvješća, nakon njihove izrade prema zakonskim
rokovima, za cjelokupno vrijeme trajanja garancije.

Poduzetnik je također obvezan o važnim izvanrednim događajima
koji utječu na poslovanje, odmah obavijestiti kreditora,
koji je u obvezi izvještavanja HGA.«.

9. Točka 8. mijenja se i glasi:

»Odnosi HGA s kreditorima i poduzetnicima, i njihova međusobna
prava i obveze definiraju se posebnim ugovorom.«.

10. Točka 9. mijenja se i glasi:

»Trajanje ovog Programa produžuje se do 16. siječnja
2002. godine.«.

11. U cijelom tekstu Programa, ispred riječi: »poduzetnici«
briše se riječ: »mali«.

12. Ovlašćuje se Hrvatska garancijska agencija da u
roku od 30 dana utvrdi i izda pročišćeni tekst
ovog Programa, koji će se objaviti u »Narodnim novinama«.

13. Izmjene i dopune ovog Programa objavit će se u »Narodnim
novinama«.

Klasa: 311-01/97-01/01
Urbroj: 5030114-99-6
Zagreb, 16. prosinca 1999.

Potpredsjednik **mr. Borislav Škegro,** v. r.

Ostalo, NN 142/1999-2153